Informácia o organizačnom zabezpečení zasadnutia Parlamentného výboru Stredoeurópskej iniciatívy (SEI) v dňoch 5. – 7. mája 2005  v Bratislave

V rámci svojho pôsobenia v Stredoeurópskej iniciatíve Slovenská republika 1. januára 2005 prebrala predsedníctvo tohto medzinárodného regionálneho fóra. 

Vychádzajúc z tradícií a procedurálnych pravidiel SEI SR bude v dňoch                         5. a 7. mája 2005 v Bratislave hostiť zasadnutie Parlamentného výboru  SEI, na ktorom sa zúčastnia poslanci parlamentov členských krajín SEI. 

Stálu delegáciu Národnej rady Slovenskej republiky v SEI tvorí:

Vedúci Stálej delegácie:  	Sándor Albert, poslanec NR SR
 	Členovia:			Jarmila Tkáčová, poslankyňa NR SR
Viliam Veteška, poslanec NR SR, podpredseda NR SR
Tajomníčka delegácie:	Renáta Mikundová, Zahraničné vzťahy a protokol, Kancelária NR SR

Hlavnými témami rokovaní budú: Smerovanie regionálneho školstva v členských krajinách SEI a Budúcnosť ekonomík založených na vedomostiach a úloha moderných technológií. 

Dôležitým bodom programu zasadnutia bude prerokovanie reformy procedurálnych pravidiel.

Už v priebehu roku 2003 sa Parlamentná dimenzia (PD) SEI  zaoberala na podnet Talianska možnosťou inštitucionalizácie  vytvorením tzv. Parlamentného zhromaždenia SEI. Návrh predpokladal vytvorenie medzinárodného sekretariátu pre potreby Parlamentného zhromaždenia so sídlom v Taliansku. Ďalej predpokladal jeho financovanie do roku 2007 výlučne Talianskom, v roku 2007 sa malo rozhodnúť o prípadnej zmene mechanizmu financovania. 
	Rakúsky protinávrh považoval inštitucionalizáciu PD za predčasnú a v danej fáze za neopodstatnenú vzhľadom na to, že ešte nebola osobitne zadefinovaná budúca úloha SEI v meniacom sa medzinárodnom prostredí  (integračné procesy v Európe). SEI nie je medzinárodná organizácia, ale iba regionálna iniciatíva, a preto jej zaťažovanie ďalšou inštitucionalizáciou sa javilo ako kontraproduktívne. Protinávrh pokladal za postačujúce rozšíriť pôsobnosť Výkonného sekretariátu SEI o agendu PD s navýšením personálneho pokrytia, čo by si vyžiadalo omnoho nižšie náklady ako vytvorenie osobitného sekretariátu a pôvodne vyčlenené finančné prostriedky by  mohli byť efektívnejšie využité na implementáciu vhodných projektov. Takýto postup by sa uplatňoval do času, kým sa nepreukáže nevyhnutnosť komplexnej reformy PD SEI. SR sa prostredníctvom NR SR v júni 2003 pripojila k návrhu rakúskej strany. 
	Ako vyplynulo zo stretnutia zástupcov PD vo Varšave v novembri 2003, krajiny SEI sa vo veci podpory talianskeho alebo rakúskeho návrhu nezhodli. Preto, ako kompromis, bolo navrhnuté vytvorenie malého sekretariátu v Terste, ktorého úlohou bude koordinácia a administratívna podpora aktivít PD. Tento kompromis bol označený ako “step by step approach“: namiesto rozsiahlej reformy navrhovanej Talianskom, ktorá nenašla úplnú podporu, bude zriadený malý, nie nákladný sekretariát v Terste ako štartovací bod pre ďalšie reformy PD. 
	Dňa 7. mája 2004 Stály výbor Parlamentnej dimenzie SEI dospel ku konsenzu, že Medzinárodný sekretariát PD SEI bude mať jedného stáleho člena, ktorý by mal sídliť v priestoroch Výkonného sekretariátu SEI v Terste. Talianska delegácia zdôrazňovala, že Medzinárodný sekretariát PD SEI by mal byť doplnený 1 pracovníkom predsedníckej krajiny.
	 
	Vzhľadom na skutočnosť, že návrhy na inštitucionálne reformy PD SEI neboli počas slovinského predsedníctva v SEI v roku 2004 uzavreté, posledné závery by sa mali prijímať na jarnom zasadnutí a potvrdzovať na jesennom zasadnutí PZ v rámci slovenského predsedníctva v SEI.

Financovanie zasadnutia Parlamentného výboru SEI
 
Výdavky súvisiace so zabezpečením zasadnutia Parlamentného výboru SEI budú hradené z  prostriedkov rozpočtovej kapitoly NR SR na rok 2005.

Program: 

5. máj 2005:	zasadnutie ad-hoc výborov, zasadnutie Stáleho výboru
6. máj 2005: 		Zasadnutie Parlamentného výboru
			Smerovanie regionálneho školstva členských krajinách SEI 
Budúcnosť ekonomík založených na vedomostiach a úloha moderných technológií
7. máj 2005:	sprievodný program – návšteva Národného žrebčína a múzea v Topoľčiankach

Príloha
Predbežný program:

Zasadnutie Parlamentného výboru 
Stredoeurópskej iniciatívy

1.	Miesto a termín konania:

Bratislava, hl. mesto Slovenskej republiky, v dňoch 5. a 7. mája 2005

2.	Účastnícke krajiny:

Členské krajiny SEI - Albánsko, Bielorusko, Bosna a Hercegovina, Bulharsko, Česká republika, Chorvátsko, Macedónsko, Maďarsko, Moldavsko, Poľsko, Rakúsko, Rumunsko, Slovensko, Slovinsko, Srbsko a Čierna Hora, Taliansko a Ukrajina.

3. 	Program:

Štvrtok, 5. mája 2005 

	Príchod účastníkov
	Ubytovanie v hoteli Danube 

16.05			Odchod z hotela Danube do budovy NR SR 

16.15			Registrácia účastníkov 

16.30			Zasadnutie ad-hoc výborov  

17.30			Zasadnutie Stáleho výboru 

18.30			Koniec rokovania, odchod do hotela Danube

19.0	Recepcia 

Piatok, 6. mája 2005 

9.00			Odchod z hotela Danube do budovy NR SR 

9.15			Registrácia účastníkov 

9.30 - 9.50	Otvorenie zasadnutia a schválenie programu 
	
9.50 – 11.00	I. časť: Smerovanie regionálneho školstva v členských krajinách SEI
Garant: p. Sándor Albert, poslanec Národnej rady Slovenskej republiky 

11.00 – 11.30	Prestávka

11.30 – 12.30		Fototermín

II. časť: Smerovanie regionálneho školstva v členských krajinách SEI
					 
Diskusia
		
12.45 - 14.00		Obed formou bufetu 
	
14.00 – 16.00	Budúcnosť ekonomík založených na vedomostiach a úloha moderných technológií
Garant: p. Beáta Brestenská, poslankyňa Národnej rady Slovenskej republiky

Diskusia 

16.00 -16.30		Prestávka

17.00 -18.00		Reforma procedurálnych pravidiel  
			
			Diskusia a schválenie Záverečného dokumentu

20.00	Recepcia 

Sobota, 7. mája 2005 

8.30			   	   Odchod z hotela Danube do Topoľčianok

10.00			 	   Návšteva Národného žrebčína Topoľčianky
			   
11.30				   Návšteva múzea 

12.00			Obed

13.30			Odchod z Topoľčianok do Bratislavy

15.00  			Príchod do hotela Danube

			Odchod účastníkov